SABUY วิ่ง 3% โบรกฯชู 5 ดีลหนุนผลงานแกร่ง ชี้กำไรปี 65 โต 2 เท่าตัว
SABUY วิ่ง 3% “ออลไทม์ไฮ” โบรกฯชู 5 ดีลหนุนผลการดำเนินงานในอนาคตแกร่ง ชี้กำไรปี 65 แตะ 671 ลบ. โต 221%
12 ม.ค. 2565

ผู้สื่อข่าวรายงานว่าวันนี้ (12 ม.ค. 2565) ราคาหุ้นบริษัท สบาย เทคโนโลยี จำกัด (มหาชน) หรือ SABUY ณ เวลา 10:26 น. อยู่ที่ระดับ 32.25 บาท เพิ่มขึ้น 1.00 บาท หรือ 3.20% โดยทำจุดสูงสุดที่ 32.50 บาท และทำจุดต่ำสุดที่ 31.50 บาท ด้วยมูลค่าการซื้อขาย 85.04 ล้านบาท

บริษัทหลักทรัพย์ เคทีบีเอสที จำกัด (มหาชน) ระบุในบทวิเคราะห์ (12 ม.ค. 2565) ว่า นายชูเกียรติ รุจนพรพจี ประธานเจ้าหน้าที่บริหาร SABUY เปิดเผยว่า ที่ ประชุมคณะกรรมการบริษัท มีมติอนุมัติการลงทุน 5 ดีล มูลค่าการลงทุนรวม ไม่เกิน 197.30 ล้านบาท ประกอบด้วย 1.อนุมัติเข้าซื้อหุ้นสามัญของบริษัท เพย์ โพสต์เซอร์วิส จำกัด (Payspost) ในสัดส่วนไม่เกิน 75% จากผู้ถือหุ้นเดิม มูลค่าเงินลงทุนทั้งสิ้นไม่เกิน 56.25 ล้านบาท, 2.อนุมัติเข้าซื้อหุ้นสามัญของ บริษัท ลอนดรี้บาร์ ไทย จำกัด (LBT) ในสัดส่วนไม่เกิน 20% จากผู้ถือหุ้นเดิม มูลค่าเงินลงทุนทั้งสิ้นไม่เกิน 45 ล้านบาท, 3.อนุมัติเข้าร่วมลงทุนซื้อหุ้นสามัญ ของ บริษัท ซิตี้ซอฟท์อินโฟเทค จำกัด (CITY) ในสัดส่วนไม่เกิน 60% จากผู้ถือหุ้นเดิม มูลค่าเงินลงทุนทั้งสิ้นไม่เกิน 58.50 ล้านบาท,
4.อนุมัติให้บริษัท สบาย แอคเซลเลอเรเตอร์ จำกัด (SABUYAC) ซึ่งเป็นบริษัทย่อยของ SABUY เข้าร่วมลงทุนใน บริษัท อี๊ตแล็บ จำกัด (EATLAB) ในสัดส่วนไม่เกิน 10.15% มูลค่าเงิน ลงทุนทั้งสิ้นไม่เกิน 27.55 ล้านบาท และ 5.อนุมัติให้ SABUYAC เข้าร่วมลงทุนใน บริษัท คีน โปรไฟล์ (ประเทศไทย) จำกัด (KEEN PROFILE) ในสัดส่วนไม่เกิน 15% มูลค่าเงินลงทุนทั้งสิ้นไม่เกิน 10 ล้านบาท นอกจากนี้บอร์ดอนุมัติเพิ่มทุนใน SABUYAC จาก 10 ล้านบาท เป็น 100 ล้านบาท
โดยทางฝ่ายวิจัยมองเป็นบวกต่อข่าวข้างต้น โดยดีลทั้งหมด 5 ดีล ข้างต้น มีเพียงดีล Payposts ที่ให้บริการธุรกิจ Drop point ที่ทำฝ่ายวิจัยรวมในประมาณการ ขณะที่ดีลอื่นประเมินว่าจะเป็น Upside และหนุนผลการดำเนินงานในระยะยาว ได้แก่ 1.ดีล LBT ที่ช่วยให้จำนวนผู้ใช้งานในระบบ SABUY Ecosystem เพิ่มขึ้น และรายได้จากการให้บริการ POS เพิ่มขึ้นสูงกว่าคาด, 2.ดีล CITY ที่เป็นผู้ ให้บริการด้านธุรกิจพัฒนา Software จะส่งผลบวกต่อการขยายตัวธุรกิจ POS ในอนาคตอย่างยั่งยืน เนื่องจาก CITY จะเป็นผู้พัฒนำและดูแลระบบ POS,
3.ดีล EATLAB จะหนุนให้รายได้จากการให้บริหาร และบริการธุรกิจ Food court เพิ่มขึ้น เนื่องจาก EATLAB จะเป็นผู้ให้บริการ SaaS โดยจะใช้ AI ในการศึกษาพฤติกรรม และออกโปรโมชั่นให้แก่ร้านอาหาร และ 4.ดีล KEEN PROFILE (ผู้ให้บริการด้าน HROD Tech) จะหนุนให้บริษัทมีฐานลูกค้ามากขึ้น เข้าสู่กลุ่มลูกค้าฐานเงินเดือน จากเดิมที่มีเพียงฐานลูกค้าที่ใช้ตู้เติมเงิน
อย่างไรก็ดีเบื้องต้นทางฝ่ายวิจัยคงประมาณการกำไรสุทธิปี 2564 ที่ 209 ล้านบาท เพิ่มขึ้น 105% จากงวดเดียวกันของปีก่อน และปี 2565 ที่ 671 ล้านบาท เพิ่มขึ้น 221% จากงวดเดียวกันของปีก่อน